31989R0790
L 085/6
JURNALUL OFÍCIAL AL UNIUNII EUROPENE
REGULAMENTUL (CEE) NR. 790/89 AL CONSILIULUI
din 20 martie 1989
de stabilire a valorii ajutorului forfetar suplimentar pentru constituirea organizațiilor de producători, precum și a valorii maxime a ajutorului pentru îmbunătățirea calității și a comercializării în sectorul fructelor cu coajă lemnoasă și al roșcovelor
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1035/72 al Consiliului din 18 mai 1972 privind organizarea comună a piețelor în sectorul fructelor și legumelor (1), astfel cum a fost modificat ultima dată prin Regulamentul (CEE) nr. 789/89 (2), în special articolul 14b alineatul (4) și articolul 14d alineatul (3),
având în vedere propunerea Comisiei,
întrucât ajutorul forfetar suplimentar destinat încurajării constituirii organizațiilor de producători de fructe cu coajă lemnoasă și/sau roșcove trebuie să fie stabilit astfel încât să genereze un stimulent efectiv, luând în considerare, pe de o parte, procentul foarte scăzut al producției comercializate prin intermediul organizațiilor de producători și, pe de altă parte, dimensiunea redusă a organizațiilor existente;
întrucât, pentru ajutorul în vederea îmbunătățirii calității, precum și a comercializării, prevăzut la articolul 14d din Regulamentul (CEE) nr. 1035/72, valoarea maximă a participării financiare a statului membru și a Comunității trebuie să fie stabilită la un nivel realist care să ia în considerare obiectivul principal al îmbunătățirii genetice și culturale și suprafața livezii care poate fi supusă anual unei acțiuni,
ADOPTĂ PREZENTUL REGULAMENT:
Articolul 1
Ajutorul forfetar suplimentar pentru constituirea organizațiilor de producători de fructe cu coajă lemnoasă și/sau roșcove prevăzut la articolul 14b din Regulamentul (CEE) nr. 1035/72 se stabilește după cum urmează:
-
60 ECU pe tonă pentru o tranșă mai mică de 1 000 de tone;
-
70 ECU pe tonă pentru o tranșă cuprinsă între 1 000 și 2 000 de tone;
-
75 ECU pe tonă pentru o tranșă mai mare de 2 000 de tone
de fructe cu coajă lemnoasă și/sau roșcove comercializate prin organizația de producători pe parcursul primului an de comercializare.
Articolul 2
Valoarea maximă pe hectar menționată la articolul 14d alineatul (2) din Regulamentul (CEE) nr. 1035/72 se stabilește la 300 ECU pentru primii cinci ani și la 210 ECU pentru următorii cinci ani.
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 septembrie 1989.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 martie 1989.